钦定古今图书集成/理学汇编/学行典/第114卷 > 《原过》宋·王安石
## 钦定古今图书集成/理学汇编/学行典/第114卷 > 《原过》宋·王安石

天有过乎有之，陵历斗蚀是也。地有过乎有之，崩弛
竭塞是也。天地举有过，卒不累覆且载者何？善复常
也。人介乎天地之闲，则固不能无过，卒不害圣且贤者何？亦善复常也。故太甲思庸，孔子曰“勿惮改过”，扬
雄贵迁善，皆是术也。予之朋有过而能悔，悔而能改，
人则曰：“是向之从事云尔。”今从事与向之从事弗类，
非其性也，餙表以疑世也。夫岂知言哉？天播五行于
万灵，人固备而有之。有而不思则失，思而不行则废。
一日咎前之非，沛然思而行之，是失而复得，废而复
举也。顾曰非其性，是率天下而戕性也。且如人有财，
见篡于盗，已而得之，曰：非夫人之财，向篡于盗矣。可
欤不可也？财之在己，固不若性之为己有也。“财失复
得”，曰“非其财”，且不可；“性失复得”，曰“非其性”，可乎？